b'\n_START_ARTICLE_\nSancho I (Aragonia)\n_START_PARAGRAPH_\nSancho I tai Sancho Ram\xc3\xadrez oli Aragonian kuningas vuosina 1063\xe2\x80\x931094 ja Navarran kuningas (nimell\xc3\xa4 Sancho V Ram\xc3\xadrez) vuodesta 1076. H\xc3\xa4nen is\xc3\xa4ns\xc3\xa4 oli Aragonian kuningas Ramiro I,, mutta Aragonian h\xc3\xa4n otti l\xc3\xa4\xc3\xa4nityksen\xc3\xa4 vastaan paavilta._NEWLINE_Sancho Ram\xc3\xadrez joutui kamppailemaan serkkunsa Kastilian Sancho II:n Zaragozassa esitt\xc3\xa4mi\xc3\xa4 valtapyrkimyksi\xc3\xa4 vastaan yhdess\xc3\xa4 toisen serkkunsa, Navarran Sancho IV:n kanssa. Kun Navarran Sancho IV murhattiin vuonna 1076, Sancho I Ram\xc3\xadrez k\xc3\xa4ytti tilannetta hyv\xc3\xa4kseen ja valtasi Pamplonan ja julistautui my\xc3\xb6s Navarran kuninkaaksi. Murhatun kuninkaan veli Alfonso VI valtasi loput Navarraan kuuluneet La Riojan ja aiemman Kastilian kreivikunnan alueet._NEWLINE_Kes\xc3\xa4ll\xc3\xa4 1086 Youssef ibn Tachfine nousi maihin Espanjaan ja eteni Valenciaan, jolloin Alfonso VI pyysi Sancho I Ram\xc3\xadrezia apuun muslimien vastaisessa sodassa. Sotajoukot kohtasivat Zallaqan taistelussa 23. lokakuuta 1086. Ensin kristityt kuninkaat menestyiv\xc3\xa4t, mutta lopulta kalifi l\xc3\xb6i heid\xc3\xa4t pakoon. Sancho osallistui paavin organisoimiin taisteluihin Espanjan maureja vastaan vuosina 1063, 1073 ja 1087. Tulokset n\xc3\xa4ist\xc3\xa4 sodista j\xc3\xa4iv\xc3\xa4t vaatimattomiksi, mutta h\xc3\xa4nen omat sotaretkens\xc3\xa4 Huescan ja Monz\xc3\xb3nin alueelle toivat h\xc3\xa4nelle lis\xc3\xa4\xc3\xa4 maita. Vuonna 1089 h\xc3\xa4n tunnusti paavin l\xc3\xa4\xc3\xa4ninherrakseen._NEWLINE_Sancho Ram\xc3\xadrez otti k\xc3\xa4ytt\xc3\xb6\xc3\xb6n uuden Clunyn luostarista levinneen liturgian mozarabialaisen tilalle vuonna 1071. T\xc3\xa4m\xc3\xa4 vahvisti paavi Gregorius VII:n asemaa ja saattoi maan tiiviimp\xc3\xa4\xc3\xa4n yhteyteen muun kristikunnan kanssa. Asuttaakseen maata kuningas rakennutti munkkien vierasmajoja sek\xc3\xa4 paransi ja uudisrakensi teit\xc3\xa4 ja siltoja._NEWLINE_Paavi Aleksanteri II oli luvannut my\xc3\xb6hempi\xc3\xa4 ristiretki\xc3\xa4 enteilev\xc3\xa4ll\xc3\xa4 tavalla muhamettilaisia vastaan taisteleville sotureille syntien anteeksiantoa ja autuutta. Vuonna 1064 Normandian Robert Grespin, Akvitanian herttua Guillaume VIII ja Urgelin kreivi Ermengol III joukkoineen valtasivat Barbastron kaupungin nelj\xc3\xa4nkymmenen p\xc3\xa4iv\xc3\xa4n piirityksen j\xc3\xa4lkeen. Kaupunki luovutettiin Sancho Ram\xc3\xadrezin hallintaan, mutta jo seuraavana vuonna Zaragozan hallitsija al-Muqtadir valtasi takaisin kristittyjen sotilaiden runteleman kaupungin._NEWLINE_Sancho I Ram\xc3\xadrezin ensimm\xc3\xa4inen vaimo Isabella oli edell\xc3\xa4mainitun Ermengol III:n tyt\xc3\xa4r. Pariskunnan poika Pietari I eli Pedro I hallitsi vuosina 1094\xe2\x80\x931104. Sancho I Ram\xc3\xadrezin toinen vaimo Felicia oli Roucyn kreivi Hilduin III:n tyt\xc3\xa4r. T\xc3\xa4st\xc3\xa4 avioliitosta syntyiv\xc3\xa4t pojat Alfonso I, joka hallitsi velipuolensa j\xc3\xa4lkeen vuosina 1104\xe2\x80\x931134, ja Ramiro II, joka oli kuninkaana vuodet 1134\xe2\x80\x931137.'